Pari päivää sitten Helsingin Sanomissa oli juttu, jonka otsikko oli aivan kamala. Sen päällä seisoi näin: ”Onnistujia yhdistää yksi olennainen piirre, ja psykologi Satu Kaski löysi sen – Nyt hän kertoo, mitä ominaisuuksia kannattaa kehittää, jos haluaa menestyjäksi”. Elämä-osion artikkeli kertoi psykologian tohtori Satu Kaskesta, jonka väitettiin löytäneen onnistumisen salaisuuden.

Eihän ollut löytänyt. Kuinka edes kehtasi väittää moista.

Kaski oli juuri julkaissut kirjan Onnistumisen taidot ja ainakin artikkelin mukaan päätynyt siihen, että ”onnistuminen on taito, jota jokainen voi harjoitella. Kaikki voivat sen myös oppia: onnistumaan niin kokeissa, parisuhteessa, työelämässä kuin urheilussakin.”

”Kuka tahansa voi onnistua melkein missä tahansa”, väitti Kaski.

”Mutta se onnistuu vain, kun itse haluaa muutosta ja uskoo asiaansa.””

Siis kuka tahansa? Missä tahansa vai? Eikö geeneillä ole merkitystä – tai taustoilla? Mitä jos joku nakkisormi haluaa oppia maailmanluokan viulistiksi? Tai syntymäheikko voimailijaksi? Keskimääräistä vähä-älyisempi fyysikoksi? Eikö silloin kannattaisi katsoa totuutta silmiin, vaihtaa alaa, ettei aivan kamalasti pety. Todennäköisesti pysyy myös onnellisempana, kun lopettaa pään hakkaamisen seinään.

Elämänneuvosaasta on levinnyt keskuuteemme kuin pahinkin syöpä. Sen yleisin ilmenemismuoto on runnoa maailma ”vaikeuksien kautta voittoon” -tarinoiksi, joissa sormeton pianisti nousee soittamaan pianoa Nordic Business Forumin lavalle, syöpä voitetaan tahdon voimalla ja kuka tahansa voi menestyä, kun vain uskoo omaan juttuunsa. Vaikka oikeasti jokaista voittajaa kohti on sata ”häviäjää”.

On huolestuttavaa, että arvostetut tieteentekijätkin aivotutkijoista kosmologeihin tai psykologian tohtoreihin typistävät johtopäätöksiään Paolo Coelhon tasoisiksi mitäänsanomattomiksi mietelauseiksi. En kuitenkaan halua tuomita Satu Kaskea, varsinkin koska en ole lukenut sitä psykologin kirjoittamaa kirjaa, mutta aika pahalta tuo näyttää. Haluan uskoa, että kyse on toimittajan hölmöydestä.

”Kuka tahansa voi onnistua melkein missä tahansa.”

”Kun itse haluaa muutosta ja uskoo asiaansa.”

For real? Tarkistikohan Kaski sitaattinsa?